Eestis võib 2011. aasta valimisprogrammide majanduspeatükkide põhjal nimetada Eesti Reformierakonda selgelt kapitalierakonnaks (keskendub väga kindlalt peamiselt ettevõtlusele), Isamaa ja Res Publica Liitu (IRL) kapitalierakonnaks kergete töömõjutustega (töötusprobleem on programmis esitatud ka töölise seisukohast), Sotsiaaldemokraatlikku Erakonda (SDE) tööerakonnaks kergete kapitalimõjutustega ja Eesti Keskerakonda pigem tööerakonnaks. IRL-i ja Reformierakonna suurim erinevus 2011. aasta programmide põhjal oli see, et IRL kaldus soosima pigem kohalikku kapitali. SDE ja Keskerakonna suurim vahe oli SDE programmi suurem ettevõtjale suunatud osa. SDE on oma avalikes väljaütlemistes viimase valimisperioodi jooksul rõhutanud rohkem tööga seotud poliitikaid, samal ajal kui Keskerakond on püüdnud alati demonstreerida ennast ka kui ettevõtlusele (seega kapitali poolele) suunatud erakonda (ka siin ei ole tegemist puhtakujulise tööerakonnaga). SDE programmi raskuspunkt oli pigem töötava inimese õigustel ja võimalustel, samal ajal kui Keskerakond keskendus peamiselt töötusprobleemile, kuid rõhutas tugevasti ka riigi ja kohaliku omavalitsuse rolli. SDE ja IRL-i vahe ettevõtjale suunatuses on küllalt väike, kuid IRL-il oli töölistele suunatud punkte väga vähe (eriti SDE põhjaliku programmiga võrreldes). Muidugi, valimistel mängivad mitte ainult programmid, vaid ka senised poliitikad, kuid ka neis on näha analoogilisi töö ja kapitali eristumisi (IRL-i ja Reformierakonna maksupoliitika, SDE koalitsioonist lahkumine töölepinguseaduse ümber tekkinud vaidluste tõttu, Keskerakonna sotsiaalsete töökohtade poliitikad Tallinnas jne).